b'\n_START_ARTICLE_\nNeuropeptidi\n_START_PARAGRAPH_\nNeuropeptidi su kemijske supstance ve\xc4\x87e molekulske mase, koje sporo djeluju, ali izazivaju dugotrajne promjene u \xc5\xbeiv\xc4\x8danom sustavu. Oni se ne sintetiziraju u presinapti\xc4\x8dkom zavr\xc5\xa1etku ve\xc4\x87 u tijelu neurona i aktivno prolaze du\xc5\xbe aksona do \xc5\xbeiv\xc4\x8danog zavr\xc5\xa1etka. Dosad je otkriveno vi\xc5\xa1e od 100 vrsta neuroaktivnih peptida.\n_START_SECTION_\nDjelovanje\n_START_PARAGRAPH_\nNuropeptidi neurone mogu i ekscitirati i inhibirati, ali naj\xc4\x8de\xc5\xa1\xc4\x87e djeluju modulacijski. Neki su otprije poznati kao hormoni u drugim vrstama tkiva ili kao peptidi neurosekrecijskih stanica. Utvr\xc4\x91eno je i da neki od njih sudjeluju u modulaciji prijenosa osjetilnih informacija (posebno boli) i emocionalnih stanja, ili u reakcijama \xc5\xa1to su izazvane stresom.\n_START_SECTION_\nMetabolizam\n_START_PARAGRAPH_\nSinteza neuropeptida se odvija isklju\xc4\x8divo u tijelu neurona bez amplifikacije. Iz tog razloga neuroni tijekom sinapti\xc4\x8dke signalizacije nastoje neuropeptide \xc5\xa1to u\xc4\x8dinkovitije iskoristiti. Zato ve\xc4\x87ina peptidnih receptora neuropeptide ve\xc5\xbee s vrlo visokim afinitetom. Osloba\xc4\x91anje neuropeptida egzocitozom mogu potaknuti samo specifi\xc4\x8dni obrasci stimulacije.'